کسہ ناکیں دانک
مرچیگیں سبک
” بیا چاریں نگور ءَ کے هست ؟ ”
” نگور ءَ چتور کے هست ”
” هان بلے تو وَ ہر چیز ءَ دست ءَ گرگ لوٹ ئے بهتاور ، شر تو من ءَ بُشگ نگور ءِشاعر کے ءُ کیا انت ؟”
نگور ءِ شاعر ”
” هو ”
نگور ءِ شاعر توئے ”
” هُو پہ سر تو زهم جت ، من ترا گشانے گوں
میاه آسکلی ، ناکو دوشمبے ، ملا سلیمان ، برکت علی سجاد ، غلام حسین شوهاز ، مراد ساحر ، ظفر علی ظفر ، عید محمد عید ، ڈلگیں نام همیش انت چو وَ ہر کلیرے ءِ پٹ شاعر ے درکئیت ”
” هاں بلے ”
” شر اے وَ بوتاں شاعر نی تو منا بُگش گوں نگور ءِ آزمانکار کے ءُ کیا انت ؟”
” آزمانکار ؟ ”
” هو ”
” همے چی ے اپو ”
” اڑے کسہ آر ”
” هاں کسہ آروک ، چو بگو اُزمان باهوٹ ، ناکو آم مهمد ، بلک شربانو ، ماسی زلیکہ هدّا گنجاتون ”
” برو گرک بو من اڑے کسہ همے کہ کتاباں دی انت اش وت اش نبشتہ کن انت اشاں گشاں آزمانک . من گیدی کسہاں نہ گُشگ ءَ یاں ”
” هاں بلے چو بُگش گُڑا منی دل ءَ آ تو بئے ”
” تو زهم جت همے مرد اتکگ کہ من ءَ بلوچی بہ وانین ”
” زاناں بلوچی ءِ وانگ بس شاعر ءُ آزمانک لکوکانی نام ءِ گرگ انت ؟”
” بیچارگ تو چی ءَ سهی مردم همے نام ءُ کتابانی نامانی زانگ ءَ پی ایچ ڈی ءِ ڈگری گرگ انت ءُ وتی نامانی پُشت ءَ ڈاکٹر لچینگ ءَ انت ”
” هو گڑا من ءَ بُگش اش گوں ”
” نگور ءَ آزمانکار نیست بید ء همے دویں ناماں یکے غلام نگوری ءُ دومی ناگماں ”
” دگہ کس نیست گڑا همے دوین انت؟”
” بیت کنت کسے ءَ چار پنچ آزمانک نبشتہ کتگ بلے کتاب اش نیست آ بئے نہ انت ، شر تو من ءَ بُگش نگور ءِ رجانکار کے ءُ کیا انت ”
“من آزمانکار نزانت تو نو دگہ رجانکارے اپو آؤرت همے چی ے ؟ ”
” هاں بلے اے هما مردم انت کہ دگرانی نبشتہ آں وتی زبان ءَ یا دگہ زبانے ءَ چہ دومی زبان ءَ ترین انت ”
” بلکن اے هم توئے ؟”
” ترا وانگی نہ انت ؟ ”
” بلے وانگی انت من انچو مسکرا کُت ، اشاں من نزاناں ”
” اے هم چو آزمانکاری آنی وڑا باز نہ انت بس دو سے انت ، غلام نگوری ، شرف شاد ءُ جمال بلوچ ”
” جمال همے مئے سنٹر ءِ استاد ؟”
” هو همے جمال باز وش رجانک کنت چہ شرف ءِ رجانکاں اشی رجانک باز وانک تر ءُ زبانے وش تریں پدا اشی ءِ شری اش انت کہ اے تچک ءَ انگریزی ءِ نکاناں بلوچی ترینیت . شرف بزگ چو مئے وڑا اردو ءِ مهتاج انت ، هیر شرف ءَ بل ہر مُرگ بال ءِ وت نی تو بُگش بل ءِ گُشنده کے ءُ کیاانت ”
” گُشنده یکے برکت بل والا انت ماسٹر رفیق اومان انت ، یکے جمال انت ءُ یکے ادانان ،دگہ یکے ساجد صدف انت بدل انت دگہ کے انت…… هاں یکے مولی انت ”
” مولی ؟”
” هو مولی هم سوت جنت ”
” مولی ءِ وَ اسپیکر انت ، گُشنده ے نہ انت شوم ”
” اڑے آ کراچی والا اناں همے ڈبلڈور والا ”
” ترا اڑے ازیروکی پلک مہ جنت تو داں شیتانی مہ کن ئے ترا آرام نہ ات ”
” چو واجہ ہشکیں وانگ وش نہ انت ، وانگ کجیں تو وتی تعریف ءَ گیش نہ ئے ، بلے هیر دگہ جست کن باریں ”
” هاں من وتی تعریف ءَ چتور ؟ ترا رپل مہ جنت ”
” اناں واجہ من مسکرا کُت ، دگہ جست کن ”
” شر تو بُگش نگور ءَ تامری مردم کے کیا انت ؟”
” اش انت ناں پدا هما وڑیں جست تو همینچک جست کتگ درستان وت گونے گوں بید ء همے گشندهی ءَ واجہ ترا گشندهی ءِ هم شوکیں گندئے ”
” جی ناں من ءَ گشندهی ءِ هچ شوک نیست ”
” تی گُٹ وانینگ ءَ وش نہ انت ، اگاں وش بیتیں تو ادا هم پشت نہ کپتگ اتے ”
” تو اڑے سکیں بدتمیزی ئے ”
” چی ءَ بدتمزی آں تو وت زیکیں سبک ءِ تہا منا نہ وانینت کہ راستیں هبر ءَ هر جاه بہ کن کسی کرا مہ تُرس ، نی وتی باریگ آں راستی ءِ نام بدتمیزی بیت ، گڑا تی گُٹ وش انت ؟ اگاں وش بیتیں تو گشندهی نہ کتگ ات گوں ؟ ”
” شر نہ لوٹی چالاکی دیم ءِ جُستانی پسو ءَ بدئے ”
” من تامر ءِ جند ءَ نزاناں چی ءِ پسو چے بدی آں ؟”
” گُڑا تو چتو زانت کہ من ادا هم گوناں . تی پُشت ءِ جست انچین اتان کہ تو ہرجاه گون اتے گوں ، شریں واجہ بلوچی کہ وان ئے گُڑا اے درستان المی انت کہ مردم اوار بی بیت ؟”
” اناں ! تی همے شریں جستے ات ، وهدے کہ تو بلوچی لکگ ءُ وانگ ءَ کہ زبر بے پدا ہرچ تکے کہ ترا دوست بیت همائی ءَ بزیر ، شر نی تو فلمی مردمان بگش باریں
” هاں چو بُگش ! تی همے جست من ءَ دوست بوت ، پرچہ کہ من وت فلم ءِ شوکین ے آں ”
” اشاں من زانان ، من گپ ے گشاں بلے زهر مگر ، منی گپ پدا هما انت یکے تو ے ”
” تو من ءَ یل کن آ دگرانی نامان بہ بگر ”
” علی بکش داد ، صابر کیف ، جیهند مراد ، اُزمان باهوٹ ، سبزل وژدل ، امجد علی ، امان حبیب ، نیامت شهسوار ، ولی ءُ حصیب علی ءُ رپُک ”
” رُپُک ؟”
” هاں رفیق جوهر بے هالاں شما رفیق جوهرے کنے ما ہے رُپُک ے گشین ، مرچاں لهتیں نوکیں گونڈل هوں دراتکگ وشیں فلم جوڑ کنگ ءَ انت ”
” نی تو لبزانک وانگ ءَ ئے مردمانی ناماں بِه نیم نام مہ کن ءُ لبزانکی مردمانی ازت ءَ بہ کن ”
” گڑا تو پرچہ نہ کن ئے اے ”
” هو تو ”
” من کدی نہ کتگ ”
” تو انی منی دیم ءَ شرف شاد چہ جمال بلوچ ءَ کمتر نہ کُت ؟ ”
” اڑے تو منی گپ ءَ سرپد نہ بوتگ ئے ، لبزانک همے چیز انت نام نچاریت کار چاریت ، جمال ءِ کار دوسری شرتریں یکے کہ آ تچک ءَ هما زبان ءَ رجانک کنت ءُ دومی چہ شرپ ئیگ ءَ آئی ءِ زبان وشتریں ، هیر نی تو منا بگش کہ نگور ءِ نبشتہ کار کے کیان ”
” من ءَ دم بُرت هینچک سبک یکیں روچ ءَ کجا یات بیت ، آیاں باند ءَ بُگش ، مرچی همینجک باز انت ”
” اے باز نہ انت دو سے کس انت ”
” انان واجہ مرچی همینچک بسیں ”
” شر اشان یات کن دو سے روچ ءَ من ادا نیاں ، پدا کیاں ، نبشتہ کار ءُ سیاسی مردمانی درگت ءَ ترا گشاں ، نگور ءِ کُٹ انت پدا روچے هندئیگاں گشاں کناں ، شر نی تی چُهٹی انت وشیں ”
” شر وشیں واجہ ”
” وشیں ”